
ΔΕΛΤΙΟ ΤΥΠΟY
Σύλληψη ημεδαπού για παράβαση του Ν. 4139/2013 στην Κύμη -
Συνέχεια ενημέρωσης αναφορικά με τον εντοπισμό και τη διάσωση 43 αλλοδαπών στη Γαύδο - Συνέχεια ενημέρωσης αναφορικά με τον εντοπισμό και τη διάσωση 30 αλλοδαπών νότια της Γαύδου- Εντοπισμός πυρομαχικού υλικού στην Κόρινθο - Ημιβύθιση λέμβου στον Σαρωνικό - Παροχή συνδρομής σε 3 άτομα στην Τήνο
Τις πρωινές ώρες χθες, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Βόλου σε συνεργασία με στελέχη του Λιμεναρχείου Κύμης, προέβησαν στη σύλληψη 49χρονου ημεδαπού για παράβαση του Ν. 4139/2013 «περί εξαρτησιογόνων ουσιών».
Ειδικότερα, σε έλεγχο που πραγματοποιήθηκε στον επιβατικό λιμένα Κύμης από τα ανωτέρω στελέχη, κατόπιν ένδειξης του σκύλου ανίχνευσης ναρκωτικών ουσιών Λ.Σ.-ΕΛ.ΑΚΤ. «ΤΟΜΠΙ», εντοπίστηκαν επιμελώς κρυμμένες στο όχημα του 49χρονου οι κάτωθι ποσότητες ναρκωτικών ουσιών:
-ποσότητα κατεργασμένης κάνναβης συνολικού μικτού βάρους 13,2 γραμμαρίων,
-ποσότητα κοκαΐνης συνολικού μικτού βάρους 2,6 γραμμαρίων,
-ένα αποξηραμένο παραισθησιογόνο μανιτάρι συνολικού μικτού βάρους 3,26 γραμμαρίων και
-ποσότητα θρυμματισμένων δισκίων ECSTASY, συνολικού μικτού βάρους 0,8 γραμμαρίων.
Από το Λιμεναρχείο Κύμης που διενεργεί την προανάκριση, κατασχέθηκαν οι ανωτέρω ποσότητες ναρκωτικών ουσιών, οι οποίες πρόκειται να παραδοθούν στο αρμόδιο Τμήμα Χημικών Υπηρεσιών.
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.
*****
Συνέχεια ενημέρωσης:
Αναφορικά με τον εντοπισμό και τη διάσωση 43 αλλοδαπών νότια της Γαύδου, τις βραδινές ώρες της 10.07.2026, συνελήφθη 26χρονος αλλοδαπός (υπήκοος Νοτίου Σουδάν), για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του Ν. 5275/2026«Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μία συσκευή κινητής τηλεφωνίας.
*****
Συνέχεια ενημέρωσης:
Αναφορικά με τον εντοπισμό και τη διάσωση 30 αλλοδαπών 14 ν.μ. νότια της Γαύδου, τις πρωινές ώρες χθες, συνελήφθη 21χρονος αλλοδαπός (υπήκοος Νοτίου Σουδάν), για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του Ν. 5275/2026«Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. 
*****
Τις μεσημβρινές ώρες χθες, ενημερώθηκε η Λιμενική Αρχή της Κορίνθου για τον εντοπισμό, από ιδιώτη, είκοσι πέντε (25) φυσιγγίων πυροβόλου όπλου, διαμέτρου 38 mm. Τα φυσίγγια βρέθηκαν σε βάθος ενός μέτρου, στη θαλάσσια περιοχή Λουτρακίου Κορινθίας και περισυλλέχθηκαν από τον ιδιώτη, ο οποίος τα παρέδωσε στη Λιμενική Αρχή. Προανάκριση διενεργείται από το Λιμεναρχείο Κορίνθου.
*****

Τις απογευματινές ώρες χθες, ενημερώθηκε η Λιμενική Αρχή του Φλοίσβου για ημιβύθιση ιδιωτικού σκάφους, το οποίο βρισκόταν εντός λουτρικής εγκατάστασης, στη θαλάσσια περιοχή Σαρωνικού. Οι δύο επιβαίνοντες εξήλθαν αυτοδύναμα σε πλωτή εξέδρα που βρισκόταν στο σημείο, καλά στην υγεία τους. Σύμφωνα με δήλωση του Κυβερνήτη, το σκάφος προσέκρουσε σε βράχια κατά τον απόπλου, με αποτέλεσμα την εισροή υδάτων. Από το Α’ Λιμενικό Τμήμα Φλοίσβου του Λιμεναρχείου Σαρωνικού, απαγορεύτηκε ο απόπλους του σκάφους, μέχρι την προσκόμιση βεβαίωσης αξιοπλοΐας από τον αρμόδιο οργανισμό που το παρακολουθεί. Από το συμβάν δεν παρατηρήθηκε θαλάσσια ρύπανση. 
*****
Τις απογευματινές ώρες χθες, ενημερώθηκε η Λιμενική Αρχή της Τήνου για την παροχή συνδρομής σε δύο χειριστές κανό καθώς και σε έτερο άτομο με σωσίβιο, οι οποίοι παρασύρονταν στη θαλάσσια περιοχή του όρμου Αγίου Ρωμανού. Αμέσως, ενεργοποιήθηκε το Τοπικό Σχέδιο Έκτακτης Ανάγκης και στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το ιδιωτικό σκάφος «ΠΑΝΑΓΙΑ ΤΗΝΟΥ»Τ.Χ. 1240, μία πνευστή λέμβος και ένα Περιπολικό όχημα Λ.Σ.-ΕΛ.ΑΚΤ., από ξηράς. Οι δύο χειριστές των κανό περισυλλέχθηκαν από τη λέμβο και μεταφέρθηκαν με ασφάλεια στην προβλήτα του Αγίου Ρωμανού, ενώ το τρίτο παρασυρόμενο άτομο εξήλθε στην ακτή με ίδια μέσα, καλά στην υγεία του.

